24POR-38

EH Bildu Nafarroa talde parlamentarioari atxikitako foru parlamentari Laura Aznal Sagasti andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak urtarrilaren 25eko Osoko Bilkuran ahoz erantzun dezan:

2023ko urriaren 9an, Estatuko Aldizkari Ofizialean argitaratu zen Trantsizio Ekologikorako eta Erronka Demografikorako Ministerioak ingurumen-inpaktuaren aldeko adierazpena eman diola, zenbait baldintzarekin, Forestalia enpresak jarri nahi duen goi-tentsioko lineari, zeina Red Eléctrica Españolak Sakanan jarri nahi duenarekiko paraleloan joanen bailitzateke.

Forestalia enpresaren beste proiektu bat gehiago da. Oso goi-tentsioko beste linea bat da, 400KV-koa eta 270 Km-koa Zaragoza eta Gatika artean, enpresa horren poligono eolikoetan sortutako elektrizitatea eramateko: Keneo, Kaori, Kari, Kasumi, Keiko eta Kirin, Uncastillo (Zaragoza) aldean.

Azpiegitura hori Zarrakaztelutik sartuko litzateke Nafarroan, eta Nafarroako Foru Komunitateko 29 herri gehiago zeharkatu ondotik Euskal Autonomia Erkidegorantz joanen litzateke.

Ministerioak proiektuari ezarritako baldintzen artean nabarmentzen da Forestaliaren lineak REEren linearekin partekatu behar dituela babesak, "baldin eta teknikaren eta araudiaren arabera hori egiterik badago".

Ingurumen-inpaktuaren adierazpenean honako hau esaten da: *"Linea egiteko azken proposamenak linea egitean ukitutako autonomia-erkidegoetako ingurumen arloko organoen aldeko txostena izan behar du".*

2022ko apirilean, Landa Garapeneko eta Ingurumeneko Departamentuak bigarren txosten bat –aurkakoa– igorri zion ministerioari, 2021ean egindako lehen azterlanari Forestaliak aurkeztutako alegazioei erantzuteko.

2023ko abenduaren 18an, MITECOk erabaki zuen Energía Inagotable de KYOTO SLri aurretiazko administrazio-baimena ematea Kyoto parke eolikoa –7 MW-ko potentziakoa– eta haren ebakuazio-azpiegiturak egiteko.

Hori guztia ikusita, honako hau galdetzen diot Nafarroako Gobernuari:

Nafarroako Gobernuak ba al du asmorik jarduketa politiko, juridiko nahiz bestelakorik abiarazteko Trantsizio Ekologikorako eta Erronka Demografikorako Ministerioaren aitzinean baliarazteko Landa Garapeneko eta Ingurumeneko Departamentuak proiektu horren aurka egindako txostenak?

Iruñean, 2024ko urtarrilaren 18an

Foru parlamentaria: Laura Aznal Sagasti